ועדת הכלכלה, כנסת 17, פרוטוקול מספר 724, 2008-12-09 10:00

רוברט אילטוב: בוקר טוב, אנחנו נתחיל את הישיבה.

רוברט אילטוב: על סדר היום צו רשות השידור (שינוי שיעור הפחתת האגרה לשנת 2009), התשס"ט-2008, פרוטוקול מס' 724.

רוברט אילטוב: כזכור, הנושא עולה לדיון לאחר הרביזיה שהיתה פה.

רוברט אילטוב: אנחנו מבקשים לפתוח בדיון.

רוברט אילטוב: חבר הכנסת אבו וילן, האם אתה רוצה לומר משהו בנושא לפני שמתחילים את הדיון?

אבשלום וילן: אני חושב שהיו פה דיונים קודמים בנושא רשות השידור והרפורמה, והבעייתיות הוצגה.

אבשלום וילן: בזמנו, אנחנו אישרנו את זה.

אבשלום וילן: אולי כדאי שהם יציגו.

רוברט אילטוב: מר משה גביש, בבקשה.

משה גביש: רשות השידור ניצבת בפני רפורמה מאוד מהותית שמצפים לה הרבה שנים.

משה גביש: אנחנו מקווים, זה עדיין לא ברור סופית, אבל עם האוצר יש לנו כבר הסכמה מלאה לגבי מסלול הרפורמה, וגם עם ההסתדרות והוועדים אנחנו מאוד מאוד קרובים לסיכום.

משה גביש: אגב, מה שיהיה ברפורמה בין היתר, זה פיטורים של כ-700 עובדים.

משה גביש: זה יאפשר כסף להשקעות בתשתית, ולשיפור השידור הציבור.

משה גביש: אני חושב שהיום, אחרי מה שאנחנו רואים שקורה בערוצים המסחריים, גם אין ויכוח על תפקידו של השידור הציבורי.

משה גביש: לפני מספר שנים, ב-2004, נוצר מתווה בחוק, מתווה קבוע, שהאגרה יורדת כל שנה ב-5%.

משה גביש: בתיאום עם האוצר לשנת 2008 ההורדה הזאת לא בוצעה מתוך מחשבה שהולכים לקראת רפורמה.

משה גביש: ההתקדמות ברפורמה היא רבה מאוד, ולכן שוב בתיאומים עם האוצר ועם כל שאר הגורמים, אנחנו רוצים להקטין את ההפחתה.

משה גביש: היום באנו לפה להפחתה נוספת של 3% מעבר ל-5% הרגילים, שהושתה עלינו ל-2009 בגלל הביטול ב-2008, כאשר השר הממונה עלינו באישור הוועדה המכובדת הזאת יכול לבטל את ההפחתה הנוספת של ה-3% כדי שיהיה לנו אוויר לנשימה, ונוכל להתקדם, ולזה באנו לפה – כדי שההפחתה הנוספת של ה-3% לא תחול עלינו ב-2009.

סטס מיסז'ניקוב: האם ההפחתה היא רוחבית לכל האוכלוסייה?

משה גביש: ההפחתה היא על כל האוכלוסייה.

רוברט אילטוב: האם אתה יכול להגיד לוועדה מה המשמעות הכספית של ההפחתה?

משה גביש: כן.

משה גביש: מדובר ב-3% מסך גביית האגרה של רשות השידור שזה בסביבות 20 מיליון שקל.

משה גביש: מדובר פה גם על ההפחתה של אגרת הטלוויזיה, וגם על ההפחתה של אגרת הרדיו שהיא היום מבחינת האזרח חלק מתשלום האגרה של חידוש הרכב, האגרה של רשות הרישוי - משרד התחבורה.

אתי בנדלר: בלשון פקודת התעבורה היא נקראת: "הסכום הנוסף".

רוברט אילטוב: פרופ' אלי פולק מהאגודה לזכות הציבור, בבקשה.

אלי פולק: אל"ף, אני ודאי שמח על הדברים שקורים ברשות השידור, ועל העובדה שכנראה הרפורמה מתקדמת, ומתקדמת כמו שצריך.

אלי פולק: בראש ובראשונה, יש לי בעיה עקרונית, והבעיה היא שאנחנו עומדים בתקופת בחירות.

אלי פולק: אני חושש שבתקופת בחירות כל החלטות שקשורות ברשויות שידור הן בעיות קשות בגלל הקשר המאוד ברור בין תקשורת לבין פוליטיקה לבין בחירות.

אלי פולק: לכן, אני הייתי חושב שהחלטה שמסוג זה צריכה לבוא או מספיק זמן לפני בחירות, או לאחר שיש בחירות - לא בתקופה שאנחנו כחודשיים לפני בחירות.

אלי פולק: זה לא ראוי וזה לא המקום לעשות את זה.

אלי פולק: דבר שני, עם כל הכבוד להבטחות רשות השידור לגבי רפורמה וכו', אנחנו מודעים, כי שמענו את זה באחת מישיבות הוועדה הקודמות, שגביית האגרה במגזר הערבי לוקה בחסר.

אלי פולק: אמר את זה ראש מחלקת הגבייה של רשות השידור, לא אני אמרתי את זה.

אלי פולק: אני שואל את עצמי, האם מה שקורה כאן זה לא 3% - 20 מיליון שקל על כולם, אלא זה בעצם 3% על חלק מהאוכלוסייה, כאשר חלק שני מהאוכלוסייה בכלל לא משלם, ולא עושה את מה שהוא צריך.

אלי פולק: ולכן, אני חושב שראוי היה שהרשות תבוא ותציג פעם את המספרים של הגבייה במגזרים השונים כדי שנדע מי באמת משלם, ואז נוכל לקבל החלטה אם זה באמת ראוי שחלק מהאוכלוסייה ישלם עבור חלק אחר מהאוכלוסייה.

אלי פולק: דבר שלישי, אנחנו רואים שלמרות המצוקה הכספית שישנה ברשות השידור, רשות השידור כן יכולה להרשות לעצמה להעסיק במירכאות כוכבים.

אלי פולק: אני הייתי חושב שכאשר רשות השידור נמצאת במצב הקשה שבו היא נמצאת, כאשר היא צריכה לפטר 600 עובדים, או צריכה להקטין את מצבת העובדים במספרים שהם מספרים גדולים, כאשר צעדים כאלה ננקטים הבעיה של הרייטינג של רשות השידור צריכה להיות משנית לגבי השאלה של הצדק שגם צריך להיראות.

אלי פולק: אני לא מעלה בדעתי, ולא מבין איך מעסיקים אדם כמו בן כספית ברשות השידור כאשר מצד שני הולכים לבוא ולעשות את הקיצוצים מרחיקי הלכת שישנם.

אלי פולק: זה מעלה בי הרהורים על ה-20 מיליון שקל - האם הם באמת הכרחיים.

סטס מיסז'ניקוב: מה אתה מדבר?

סטס מיסז'ניקוב: דווקא בן כספית העלה את הרייטינג של ערוץ 1.

סטס מיסז'ניקוב: אני התחלתי לראות ביום שישי את ערוץ 1 בגלל בן כספית.

סטס מיסז'ניקוב: על מה אתה מדבר?

אבשלום וילן: וינון מגל שהביאו אותו?

אלי פולק: בדיוק באותה מידה.

אבשלום וילן: אבל, למה?

אבשלום וילן: את מי אתה שיביאו לשם?

רוברט אילטוב: חברי הכנסת, סליחה.

רוברט אילטוב: אני מבקש לתת לו זכות דיבור.

אבשלום וילן: אני מבין שאם היו אומרים שמנימוקים פופוליסטים פוליטיקאים ממליצים להוריד את האגרה לקראת תקופת בחירות, היה היגיון לטיעון.

אבשלום וילן: אבל, פה אומרים לעצור.

אבשלום וילן: כלומר, אנחנו נדרשים לקבל החלטה לא פופולארית.

אבשלום וילן: כלומר, שציבור הבוחרים שלנו ייתן לנו בראש.

אבשלום וילן: כאן באים לטובת העניין.

אבשלום וילן: להיפך, תשבח שלחברי הכנסת יש אומץ לב להתייצב מול ציבור בוחריהם ולהגיד: חברים, השידור הציבורי חשוב לנו, נעזור לו.

אבשלום וילן: היו פה מספיק דיונים.

אבשלום וילן: למרות שצריכים להצביע לנו נכנסים - - -

אלי פולק: אולי אני לא הבנתי, אולי יש לי בעיה בהבנת הנקרא, אבל אני מבין שהחוק מחייב 8%, ועכשיו אומרים רק 5%.

אבשלום וילן: לא החוק, היו פה החלטות.

אלי פולק: יפה, היו החלטות של הכנסת שיחייבו 8%, ועכשיו את ה-8% מורידים ל-5%.

אלי פולק: כלומר, מעלים את הנטל על הציבור ב-3%.

אלי פולק: אני מצטער, זאת לא - - -

אבשלום וילן: וזה לפני בחירות.

אבשלום וילן: האם אתה מכיר פוליטיקאים שששים לעשות את זה?

אלי פולק: אני לא השתמשתי במושג החלטה פופוליסטית.

אלי פולק: אני אמרתי דברים שהם הרבה יותר אולי רכים, ואולי גם כן עמוקים מזה.

אלי פולק: יש פה בעיה של יחסי גומלין בין פוליטיקאים לבין רשויות שידור - זה כל מה שאמרתי.

אלי פולק: אתה השתמשת במילה פופוליזם.

אלי פולק: אין לי עוד הרבה מה לומר, אבל אני כן רוצה לומר עוד דבר.

אלי פולק: אם ישנה אגרה אחת במדינה הזאת שהיא אגרה לא סוציאלית אז זו אגרת הטלוויזיה, כי אנחנו לוקחים אותה מהעשיר באותה מידה שאנחנו לוקחים את האגרה הזאת מהעני, ודיברנו על זה יותר מאשר פעם בוועדה הזאת.

אלי פולק: לעומת זאת, אגרת הרדיו ברכב יש בה לפחות במידה מסוימת צדק סוציאלי, כי אדם שיש לו שניים-שלושה-ארבעה כלי רכב משלם פי שתיים-שלוש-ארבע, מהאדם שאין לו.

אלי פולק: לכן, אם כבר ודאי שאין מקום לבוא ולעשות שום דבר בטלוויזיה.

אלי פולק: אבל, אם כבר יש מקום להעמיק גביית אגרה זה רק ברדיו, לא בטלוויזיה.

אלי פולק: תודה.

רוברט אילטוב: פרופ' פולק, ללא ספק יש הרבה דברים שאתה צודק בהם, ויש גם צדק בצד השני.

רוברט אילטוב: אבל, מה לעשות?

רוברט אילטוב: גם בתקופת הבחירות אנחנו נצטרך לקבל החלטות לכאן או לכאן, גם אם זה לא פופולארי.

רוברט אילטוב: אנחנו צריכים לשקול את כל הצדדים של הדבר, וכך אנחנו נעשה.

רוברט אילטוב: חבר הכנסת איתן כבל, בוקר טוב.

רוברט אילטוב: חבר הכנסת סטס מיסז'ניקוב, בבקשה.

סטס מיסז'ניקוב: אדוני היושב ראש, אל"ף, אני אתחיל מזה שגם בתור יושב-ראש ועדת כספים הייתי עד למאבקים שניהל ידידי יושב-ראש רשות השידור משה גביש, באמת מלחמות אמיצות על מנת להבריא את רשות השידור.

סטס מיסז'ניקוב: חלק מהדברים הצליחו, וחלק מהדברים לא הצליחו.

סטס מיסז'ניקוב: גם הדברים שלא הצליחו - זה לא היה באשמתו.

סטס מיסז'ניקוב: זה היה באשמת אותם אנשים שמבטיחים, אבל לא מקיימים את ההבטחות, או שפורסים את ההבטחות למשך שנים רבות.

סטס מיסז'ניקוב: אבל, אי אפשר להתנות דבר בדבר.

סטס מיסז'ניקוב: אני רוצה להזכיר שבמשך שנתיים, ביוזמת "ישראל ביתנו", יש פטור מלא לאוכלוסיה שלמה שלא משלמת את אגרת רשות השידור.

סטס מיסז'ניקוב: יש לה פטור מלא של 100%.

סטס מיסז'ניקוב: מדובר באוכלוסיית הקשישים.

רוברט אילטוב: בקצבאות זקנה.

סטס מיסז'ניקוב: קצבאות זקנה.

סטס מיסז'ניקוב: בהחלטה פוגעת ומוזרה מאוד, החליט האוצר, החליטה הממשלה - אולי בגלל שמפלגת "ישראל ביתנו" כבר לא בקואליציה, אולי בגלל הסיבות האחרות, ואולי בגלל שהקשישים שלנו הפכו להיות יותר מידיי עשירים ומבוססים - שבשנה הבאה הפטור הזה מבוטל.

סטס מיסז'ניקוב: הרי ברור שאחרי כינון הממשלה החדשה אנחנו נתקן את העוול הזה, ואנחנו נחזיר את האגרה הזאת ואת הפטור.

סטס מיסז'ניקוב: אני דיברתי עם משה ושאלתי.

סטס מיסז'ניקוב: שאלתי אותך אדוני יושב רשות השידור, האם ניתן עכשיו להחליט שמראשון לינואר אנחנו לא מפסיקים את הפטור מאגרת רשות השידור?

איתן כבל: אני מתחייב לך שכשנהיה בשלטון, אנחנו נחזיר את זה.

סטס מיסז'ניקוב: בסדר, כשיצמחו לי השערות אתם תהיו בשלטון.

רוברט אילטוב: קל לך היום להתחייב על הדברים האלה.

סטס מיסז'ניקוב: אדוני היושב ראש, אחרי ההצגה של אתמול אני עוד אתגעגע אליכם.

רוברט אילטוב: אני חושב שאתה דווקא היית אחד המתנגדים לנושא הזה, כשעוד היית השר הממונה.

סטס מיסז'ניקוב: ברור שאחרי כינונה של הממשלה החדשה, הפטור יוחזר.

סטס מיסז'ניקוב: אבל, ביקשתי ממך אדוני היושב ראש, לעשות מעשה, ולהכריז על כך שרשות השידור באופן חד צדדי ממשיכה את הפטור.

סטס מיסז'ניקוב: אחר כך אנחנו נדאג שאנחנו נשלים את הכספים שהרשות צריכה לקבל על מנת למלא את החוסר.

סטס מיסז'ניקוב: אני הבנתי שזה לא מתאפשר מבחינת החוקיות של מליאת רשות השידור.

סטס מיסז'ניקוב: בכובד לב, אני חייב לומר לך שמבחינתי הבקשה שלכם לעצור את ההפחתה, גם מבחינת ההצהרה כלפי אותה אוכלוסייה שמאבדת את הפטור - אני לא כפוליטיקאי שנמצב לפני בחירות כי באמת הפטור הזה הוא זניח, ההפחתה היא זניחה, אבל מבחינת ההצהרה אני לא מסכים לאשר את הבקשה שלך, כי שוב הפעם, מבחינה הצהרתית זה לא נכון כלפי הציבור.

סטס מיסז'ניקוב: זו בקשה אנטי ציבורית.

סטס מיסז'ניקוב: שוב הפעם, בגלל שהפטור עכשיו מבוטל לאוכלוסייה שלמה שהיא האוכלוסייה הכי ענייה, והכי נזקקת במדינת ישראל, דווקא אחרי ביטול הפטור הזה, בקשת רשות השידור נראית לי לא במקום.

סטס מיסז'ניקוב: לכן, אני חושב שאני כנראה אצביע נגד הבקשה שלכם.

סטס מיסז'ניקוב: אולי יהיו נימוקים אחרים.

משה גביש: קודם כל, אני חושב שלא הוגן ולא במקום לשים את רשות השידור בת ערובה להחלטות של האוצר.

משה גביש: רשות השידור היא הראשונה שיצאה עם הדבר הזה שלמרות שאין הסכם קואליציוני צריך לתת את הפטור.

משה גביש: אנחנו נלחמנו באוצר כדי שהוא ייתן את הפטור ביחד איתכם, ביחד עם אחרים.

משה גביש: מה שאתם אומרים זה בעצם להעניש אותנו על פטור שהאוצר לא נותן - זה דבר אחד.

משה גביש: דבר שני, גם כפי שאמרתי ליושב ראש הוועדה, לנו אין סמכות לפטור אוכלוסיות מאגרה.

משה גביש: מה שכן נעשה, אנחנו נשלח מכתב לכל האוכלוסייה הזאת של הקשישים.

משה גביש: נגיד לה שאנחנו בשלב הזה לא נפעיל אמצעי אכיפה לתשלום האגרה עד שתקום ממשלה חדשה, ונדע מה דין הפטור.

משה גביש: את זה אנחנו נכתוב לכל האוכלוסייה הזאת שחייבת.

משה גביש: נוציא להם מכתבים שלא נפעיל אמצעי אכיפה.

משה גביש: הדבר הזה גם אפשרי בחוק.

משה גביש: הוא נותן לנו אפשרות לוותר גם על הצמדות או קנסות גם במקרה שבסוף נצטרך לגבות.

משה גביש: נדמה לי שזה המקסימום שאפשר לעשות.

משה גביש: אני לא חושב שגם אתם כמחוקקים הייתם רוצים שנעבור על החוק.

סטס מיסז'ניקוב: למשך כמה זמן לא תפעילו אכיפה?

משה גביש: עד שתקום ממשלה חדשה ואז נדע אם יינתן הפטור או לא - זה הרי דבר די קרוב.

משה גביש: אם בסופו של דבר לא יינתן הפטור, גם אתה לא רוצה שלא נגבה.

משה גביש: אתה רוצה שנקיים את החוק.

משה גביש: בסמכותנו היום לעשות את הדבר הזה.

משה גביש: מכיוון שהדבר הזה הוא קרוב, ומכיוון שנציגים של כל המפלגות בכנסת אמרו לנו שהם בעד המשך מתן הפטור, אני שוב אומר - אני אכתוב להם מכתב שהם לא פטורים, אבל יש סיכוי שהם יהיו פטורים מהממשלה הקרובה, ולפיכך לא נפעיל אמצעי אכיפה.

משה גביש: לי נדמה שהדבר הזה צריך לענות גם על מה שאתה מבקש.

משה גביש: זהו דבר שעליו דיברתי גם עם יושב-ראש הוועדה.

משה גביש: אני חושב שזה הדבר ההוגן, הנכון, והמקסימום שאפשר לעשות בנסיבות האלה.

רוברט אילטוב: אני חושב שבמגבלות החוק שקיימות, זוהי הדרך הטובה ביותר לבצע את המהלך מבלי לעבור על החוק.

רוברט אילטוב: חבר הכנסת אבו וילן, בבקשה.

אבשלום וילן: אני באמת חושב שיש כאן אנשים שעוסקים בזה - חבר הכנסת איתן כבל טיפל בזה כשר, וגם אחרים.

אבשלום וילן: השאלה היא מה אנחנו רוצים בשורה התחתונה - האם יהיה שידור ציבורי טוב במדינת ישראל, ויעיל לאחר כל המהלך, וכל הקשיים וכל הבעיות, או שנישאר בתחום הריאליטי עם כל מה שזה אומר תרתי משמע?

אבשלום וילן: אני חושב שכשרואים היום לאן הולכת הטלוויזיה הישראלית מתחלחלים לאן זה יורד.

אבשלום וילן: כנראה שהכיוון הזה ימשיך.

אבשלום וילן: אני חושב שחובה לעשות הכול כדי ליצור מערכת שידור ציבורי הוגנת, יעילה, טובה שתציג אלטרנטיבה.

אבשלום וילן: אין לזה תחליף בשום מדינה דמוקרטית.

אבשלום וילן: אני לא רוצה להיכנס לפרטים כי אני מרגיש כבר שאנחנו לועסים את אותו נושא עשרות פעמים.

אבשלום וילן: דיברנו פה, והורדנו, וחבר הכנסת גלעד ארדן היה פה יושב-ראש הוועדה, ואישרנו.

אבשלום וילן: זה היה 3%, והייתי מאשר אותו כמעט בוודאות.

אבשלום וילן: אני לא אוהב את כל השיטות האלה של תפיסת בני ערובה.

אבשלום וילן: זה אמצעי של פוליטיקאים שצריך להימנע ממנו.

אבשלום וילן: במקרה דנן, יש גם פתרון, ואמר את זה מר גביש.

אבשלום וילן: אני באמת לא חושב שאם אז לא תעשה את מה שאני אומר לך, אני לא אצביע.

אבשלום וילן: את זה צריך לעשות כי אחרת הם לא יצאו לדרך.

אבשלום וילן: כל פעם יש פה קשיים, וכל פעם - - -

רוברט אילטוב: קודם כל, חברי הכנסת יכולים להצביע נגד, מותר להם.

רוברט אילטוב: תמיד אפשר להגיד שזה בני ערובה או לא, אבל יש להם זכות להצביע נגד.

איתן כבל: מותר לו, אבל מותר לו גם להגיד את דעתו.

אבשלום וילן: הוא יכול להיות נגד מסיבות ענייניות, זה בסדר גמור.

רוברט אילטוב: אז שיגן גם על הזכות של חבר כנסת אחר להצביע איך שהוא רוצה.

אבשלום וילן: חבר הכנסת אילטוב, מותר הכול.

אבשלום וילן: מה שאני לא אוהב זה התניות שלא ממן העניין - זה הכול.

אבשלום וילן: צריך להימנע מזה, אלא במקרים מיוחדים.

סטס מיסז'ניקוב: האם אתה שמעת ב- - -

אבשלום וילן: לא, אני מדבר כללית.

אבשלום וילן: מה שאני באמת לא מבין זה את דבריו של פרופ' פולק.

אבשלום וילן: אני פעם אחת רוצה להבין.

אבשלום וילן: אני כל פעם רואה את הניירות שלכם, של האגודה של זכות הציבור לדעת, ומעולם עוד לא ירדתי לשורש מניעכם, תאמין לי.

אבשלום וילן: האם אתם נגד שידור ציבורי?

אבשלום וילן: מה אתם?

אבשלום וילן: האם אתם בעד "האח-הגדול", בעד כל התוכניות האלה?

אבשלום וילן: אתם אולי בעד להחשיך את המסך, אתם בעד שיהיה פה איראן?

אבשלום וילן: אני רוצה להבין אתכם פעם אחת לעומק - האם ההוא כן בסדר, וזה לא בסדר?

אבשלום וילן: בכוונה שאלתי אותך.

אבשלום וילן: יש במקרה עכשיו מנכ"ל רשות שידור טוב שעושה את עבודתו נאמנה.

אבשלום וילן: אתם כל הזמן מחפשים מי בא, ומאיזה צבע, איזה עורך וכל זה?

אבשלום וילן: מספיק, זה לא מעניין אותנו.

אבשלום וילן: לא מעניין אותנו איזה עיתונאים, ואיזה מנהלים, מהי השקפתם הפוליטית, ומה בדיוק הקו שלהם.

אבשלום וילן: הם צריכים לעשות טלוויזיה ורדיו איכותיים.

אבשלום וילן: צריך להביא את האנשים הכי טובים שאפשר, וצריך לשלם במסגרת המגבלות התקציביות.

אבשלום וילן: ומה לעשות?

אבשלום וילן: לפעמים כוכבים עולים כסף.

אבשלום וילן: ואם הם מימין, או משמאל, מקדימה או מאחורה, זה ממש לא מעניין אותנו, זה ממש לא איכפת לנו.

אבשלום וילן: תראה מה אתה מעלה פה, אני באמת לא מבין.

אבשלום וילן: נניח שיש בעיית גבייה במגזר הערבי.

אבשלום וילן: במקום לומר שצריך "להתלבש" על הנושא, ושלא יכול להיות מצב שיש סקטור שלם שכאילו לא גובים ממנו, אני מרגיש בקולך איזושהי שמחה לאיד כזאת: שם לא גובים, אז בוא לא נעשה את זה, ולא נעשה נושא זה.

אבשלום וילן: אני לא יודע מה אתם רוצים.

אבשלום וילן: אני באמת חושב שפעם אחת תציגו לחברי הכנסת.

אבשלום וילן: יש עכשיו חוק לוביסטים, אין חוק של כל מיני עמותות למיניהן.

קריאה: תציע חוק.

אבשלום וילן: לא רוצה חוק.

אבשלום וילן: אני לא מתחרה על אלוף המחוקקים של גזירי העיתונים, תעזוב אותי מזה.

אבשלום וילן: אני מדבר עכשיו ברצינות – פעם אחת נשמע מה אתם באמת רוצים.

אבשלום וילן: אתם באים פה לדיונים, וקטונתי מלהבין.

אבשלום וילן: אני הייתי מצפה מכם כאנשים נאורים שאתם תהיו הראשונים שתתמכו בשידור הציבורי, וכל פעם אני מתאכזב מכם מחדש.

אבשלום וילן: אולי ציפיותיי מוגזמות.

רוברט אילטוב: חבר הכנסת איתן כבל, בבקשה.

רוברט אילטוב: פרופ' פולק אני אתן לך אפשרות להגיב אחרי דבריו של חבר הכנסת כבל.

איתן כבל: אני רוצה לומר פה לכולנו שכאשר תקום ממשלה שתחליט לסגור את רשות השידור, אז היא תחליט לסגור את רשות השידור.

איתן כבל: כשהייתי השר הממונה נלחמתי שזה לא יקרה, ואתם יודעים מה?

איתן כבל: אני גם שמח שזה לא קורה אל מול הטלוויזיה המסחרית, מצד אחד.

איתן כבל: מצד שני, אומנם על משקל אבנים שחקו מים, אבל הדברים אכן מתחילים לזוז גם ברשות השידור, כמעט בכל פרמטר.

איתן כבל: צריך לזכור, מדובר ב-1,600 – 1,700 עובדים.

איתן כבל: אלו דיני נפשות, זה לא שאתה יכול להעמיס אותם ולומר: חבר'ה, לכו הביתה.

איתן כבל: זה לא כל כך פשוט.

איתן כבל: כמי שהיתה לו הזכות למנות את מר גביש ליושב ראש רשות השידור, ואני חושב שזו ההצלה הכי גדולה שהיתה לרשות השידור לעת הזאת, התחבטנו, הכנו את התוכניות, והדברים מתקדמים.

איתן כבל: אדוני היושב ראש, כשאני התנגדתי לעניין הגמלאים, לא היתה לי התנגדות שהגמלאים לא ישלמו.

איתן כבל: בכל דבר אתה צריך לבוא ולהראות מאיפה אתה נותן את ה- - -

רוברט אילטוב: אנחנו הבאנו תקציב קואליציוני.

איתן כבל: אמרתי - ברגע שניתן אז המענה בהסכם הקואליציוני, בכבוד.

איתן כבל: יתרה מכך, כשעכשיו ביטלו, ואף אחד מאיתנו לא שם לב, פניתי לשר, ופניתי לראש הממשלה, פנינו למשרד האוצר - כולנו כאיש כאחד - כדי שמה שכבר ניתן והפך להיות איך אומרים?

איתן כבל: שטח כבוש לא משוחרר, אי אפשר לחזור לאחור, בטח ובוודאי בוודאי בתהליכים כאלו.

איתן כבל: אני גם אומר את זה לך - אחת הבעיות המרכזיות מעבר לעניין הרייטינג, לא רייטינג, שאלת הגבייה היא שאלה מאוד דרמטית בהתנהלות.

איתן כבל: היא כלל וכלל לא קשורה לתכנים שזה מקום אחר לגמרי.

איתן כבל: בגלל זה אני הבאתי לכאן חוק מאוד לא פופולארי, מאוד מאוד לא פופולארי.

איתן כבל: אני כל הזמן עכשיו מקבל טלפונים, ושואלים אותי, ואני מכחיש שזה אני.

רוברט אילטוב: והמבין יבין.

אתי בנדלר: על העברת רשימות של מנויים מהכבלים והלוויין לרשות השידור.

איתן כבל: כן, זה לא כל כך פשוט, ואתה לא מכיר פה הרבה חברי כנסת.

איתן כבל: אין לי שם אינטרס, האם אתה מבין מה שאני אומר?

איתן כבל: המגמה היא באמת לענות על כל אותן בעיות שאתה הצגת כאן - האיפה והאיפה, ורשע וטוב לו, צדיק ורע לו.

איתן כבל: כל אותם אלמנטים שאתה מדבר עליהם אמורים לקבל פתרון במתווה הזה.

איתן כבל: לכן אני אומר, בואו נעשה את הצעד הנוסף של אישור הבקשות, ואני אומר את זה גם לך ידידי חבר הכנסת סטס מסיז'ניקוב.

איתן כבל: לגבי השאלה שנוגעת לגמלאים - אני חושב שההצעה שהציג יושב-ראש הרשות היא נכונה, היא מכובדת, וכולנו נירתם.

איתן כבל: אני מקווה שכולנו נהיה כאן - בטח אלה שיושבים כאן - כדי לתת גם את הרוח הגבית לעניין.

רוברט אילטוב: חבר הכנסת אורי מקלב אתה רוצה להתייחס?

רוברט אילטוב: פרופ' אלי פולק, אתה רצית להגיב.

אלי פולק: כן, הייתי רוצה להגיב.

אלי פולק: חבר הכנסת וילן, אתה היית בהרבה ישיבות, ואתה שמעת אותנו הרבה מאוד פעמים.

אלי פולק: היה פעם יהודי חכם שקראו לו "קהלת" שאמר: הכסף יענה את הכול.

אלי פולק: כשאנחנו באנו לראשונה לכנסת, ולוועדת הכספים, ורשות השידור הגישה את התקציב שלה, היא אפילו לא הגישה את התקציב, היא לא הגישה נייר.

אלי פולק: אחרי זה היא הגישה נייר שבו היא כותבת עמודה אחת של מה היה בשנה שעברה, ומה היא רוצה בשנה הבאה.

אלי פולק: הפעילות שלנו שלחצה על הצורה שבה הרשות תלך ותדווח על הכספים שלה, שינתה את כל המציאות הזאת, והיום הרשות מדווחת כפי שגם רשויות אחרות מדווחות - לטובה.

אלי פולק: אני חושב שאנחנו בביקורת שלנו עשינו אז מעשה שהוא מעשה נכון וחשוב.

אלי פולק: אם אני לוקח את דבריו של חבר הכנסת כבל - כשהוא בא והציע את הנושא של העברת הרשימות, אנחנו תמכנו בזה בפה מלא, משום שאנחנו באמת חושבים שצריך שידור ציבורי, ואנחנו חושבים שהוא צריך להיות ממומן על-ידי הציבור, אבל בצורה צודקת על-ידי הציבור.

אלי פולק: אני רוצה לומר עוד דבר אחד - גם בשאלה האם צריך שידור ציבורי או לא, תדייק בדבריך.

אלי פולק: בארצות הברית אין רשות שידור ציבורית ממשלתית.

אלי פולק: ישנו NPR, וישנו Public Television כפי שאתה מכיר אותו, והדברים האלה עובדים ונותנים תוכניות איכות, במיוחד בטלוויזיה.

אלי פולק: ה- Public Television נתנו תוכניות איכות שכל העולם נהנה מהן מבלי שהיה צורך ברשות ממשלתית שתעשה את זה.

אלי פולק: זה לא אומר שאני בעד המציאות הזאת כאן.

אלי פולק: אנחנו מדינה קטנה, ואני לא חושב שיש לנו במדינה הקטנה את האמצעים שיש בארצות הברית.

אלי פולק: אבל, בוא לא נלך ונאמר שרשות שידור ציבורית זה תכלית הכול - זה לא.

אלי פולק: זה דבר שהוא חשוב, הוא חשוב במגבלות.

אלי פולק: המגבלה הראשונה זה שרשות שידור ציבורית תהיה דוגמה לכול, והדוגמה לכול איננה המצב הכלכלי הקיים.

אלי פולק: אני רוצה לומר עוד מילה אחת על כלכלה - כל הטענה שלנו בעצם היתה כלכלה.

אלי פולק: אני יודע שאמרתי מעבר לכך את הטענה של תקופת בחירות.

אלי פולק: אבל, זאת לא היתה טענה לגבי התוכן של רשות השידור.

אלי פולק: אבל, כאשר מדובר על כלכלה - עם כל הכבוד - אנחנו שנים, עוד מהימים שבהם אני הייתי חבר במליאת רשות השידור, דורשים שרשות השידור תעשה תמחור של התוכניות שלה כדי שהיא תדע בעצמה כמה עולה תוכנית רדיו, וכמה עולה תוכנית טלוויזיה, וכמה משלמים עבור שעת אולפן וכן הלאה.

אלי פולק: כי אם היא תדע את זה, היא גם תוכל לייעל את עצמה ולדעת איך לארגן את המשאבים שלה.

אלי פולק: ככל שידוע לי, עד היום זה לא קיים.

אלי פולק: אני מקבל שמר גביש והצוות שלו עשו עבודה שהיא עבודה מאוד חשובה.

אלי פולק: אבל, יש פה דברים חסרים, והכסף יענה את הכול אמר קהלת.

אלי פולק: לכן, אתה רוצה כסף - תצדיק.

אלי פולק: אני חושב שבמובן הזה הטענה שאמרה: אתם משלמים משכורות גבוהות לאנשים מסוימים, היא טענה שהיא צודקת.

אלי פולק: אסור לעשות את זה בנתונים של היום.

אלי פולק: תארגנו את המצב הכספי של רשות השידור, ואז תתחילו לדבר איתנו על התכנים, ועל מה עושים עם זה.

משה גביש: האם אני יכול במילה אחת להגיב?

איתן כבל: בואו נצביע, אנחנו כבר טוחנים.

רוברט אילטוב: אנחנו מתחילים כבר ללעוס את זה.

רוברט אילטוב: חבר הכנסת איתן כבל, אם אתה רוצה להוסיף כמה מילים אז ממש בקצרה.

איתן כבל: לא, אני לא רוצה שום דבר.

איתן כבל: אני רוצה שנצביע.

סטס מיסז'ניקוב: האם אפשר לבקש התייעצות סיעתית?

רוברט אילטוב: כבר היתה התייעצות סיעתית.

אתי בנדלר: הנושא מוצה.

סטס מיסז'ניקוב: אתי, לפי התקנון אם כבר עשינו האם אי אפשר?

אתי בנדלר: לא מקובל.

אתי בנדלר: דיון מחדש עושים פעם אחת, התייעצות סיעתית בקשר לנושא עושים פעם אחת.

רוברט אילטוב: חברים, לפני ההקראה אני רוצה להתייחס לכמה נקודות.

רוברט אילטוב: בהתחלה, אני ממש התנגדתי לתת את הפטור הזה.

רוברט אילטוב: היו לנו שעות של דיונים גם בסיעה וגם איתכם, ובסופו של דבר השתכנעתי שיש הורדה מסוימת.

רוברט אילטוב: אני חושב שהיא לא מספיקה, אבל זו הדרך.

רוברט אילטוב: יש נושא קיצוץ, יש כיוון, יש הצהרה.

רוברט אילטוב: צריך גם להסתכל במאקרו על המשבר הכלכלי שפוקד היום את הארץ, וכל אדם מפוטר נוסף הוא נזק כפול לקופה הציבורית.

רוברט אילטוב: אני חושב שבמכלול הדברים, ובמכלול השיקולים, ניתן ללכת לקראת רשות השידור, וכן לאשר את הבקשה, כי בסך הכול אתם עדיין עומדים במספר דברים, וברור שבמצב היום זה לא פשוט.

רוברט אילטוב: כמו כן, עצם זה שיש הורדה, ואנחנו נמשיך בכיוון.

רוברט אילטוב: אני מקווה באמת להאיץ את הנושא הזה ככל שניתן, וללכת לקראת הציבור גם אם אתם מקבלים את ההנחות.

רוברט אילטוב: אני מבקש לקרוא את הצו לפני ההצבעה.

סטס מיסז'ניקוב: משה, אבל ההתחייבות קיימת.

סטס מיסז'ניקוב: אתה מוציא את ה- - -

רוברט אילטוב: כן, זה סוכם שהם מוציאים.

משה גביש: אני מתחייב פעם אחת, לא חמש פעמים.

משה גביש: אני מתחייב פעם אחת, והתחייבתי כבר.

משה גביש: התחייבתי לרוברט, ואני לא מתחייב פעמיים.

רוברט אילטוב: חבר הכנסת סטס מיסז'ניקוב, אנחנו סיכמנו את הדברים.

רוברט אילטוב: הדברים מוצו, אין טעם לחזור על זה פעם נוספת.

סטס מיסז'ניקוב: מאה אחוז.

רוברט אילטוב: תודה רבה, בואו נתחיל להקריא.

חנה מצקביץ: "צו רשות השידור (שינוי שיעורי הפחתת האגרה והסכום הנוסף), התשס"ט – 2008 בתוקף סמכותי לפי סעיף 28א(ב1) לחוק רשות השידור, התשכ"ה – 1965 (להלן – החוק), וסעיף 84(ג1)(2) לפקודת התעבורה (להלן- הפקודה) , ובאישור ועדת הכלכלה של הכנסת, אני מצווה לאמור: שינוי שיעור הפחתת האגרה לשנת 2009 1.

חנה מצקביץ: על אף הקבוע בסעיף 28א(ב)(6) לחוק, סכום האגרה יפחת ב- 1 בינואר 2009 בשיעור של 5% בלבד.

חנה מצקביץ: שינוי שיעור הפחתת הסכום הנוסף - 2 - - -

לאה ורון: רגע, תעצרי בבקשה.

רוברט אילטוב: רגע, אנחנו נצביע אחד אחד.

רוברט אילטוב: האם את רוצה להתייחס לפני זה?

אתי בנדלר: לא, בסוף.

רוברט אילטוב: אנחנו נצביע על כל סעיף בנפרד.

רוברט אילטוב: מי בעד הסעיף?

רוברט אילטוב: מי נגד?

רוברט אילטוב: מי נמנע?

סטס מיסז'ניקוב: אני גם בעד.

לאה ורון: סעיף 1 אושר פה אחד.

אתי בנדלר: אני רק רוצה להבהיר - מדובר בראשון בינואר 2009, לשנת 2009 בלבד, כי לפי הנוסח אפשר להבין שזה החל בראשון בינואר 2009, ואז זה סוחף גם את שנת 2010.

חנה מצקביץ: לא, לא.

חנה מצקביץ: זה רק אם מדובר ב- - -

משה גביש: ה-3% הוא ממילא רק ב-2009.

אתי בנדלר: אולי כדאי להבהיר בנוסח כדי שהנוסח יובהר באופן כזה - - -

משה גביש: ה-3% היה רק ב-2009.

משה גביש: לא, לא, אין צורך.

משה גביש: ה-3% היה רק ב-2009.

אתי בנדלר: ככל שיש צורך להבהיר את זה בנוסח, אני מבקשת להבהיר שמדובר על שנת 2009 בלבד.

חנה מצקביץ: לא, זה ברור.

חנה מצקביץ: הנוסח ברור.

אתי בנדלר: הנוסח לא ברור - - -

חנה מצקביץ: תנחו אותי רק ל-2009.

רוברט אילטוב: תמשיכי בבקשה.

חנה מצקביץ: "שינוי שיעור הפחתתה סכום הנוסף 2.

חנה מצקביץ: על אף הקבוע בסעיף 84(ג1)(2) לפקודה, בתקופה שמיום ז' בניסן התשס"ט (1 באפריל 2009) עד יום ט"ז בניסן התשס"ט (31 במרס 2010), הסכום הנוסף יפחת בשיעור של 5% בלבד.

חנה מצקביץ: "

רוברט אילטוב: או, קיי.

רוברט אילטוב: אני מעלה את זה להצבעה, מי בעד?

רוברט אילטוב: מי נגד?

רוברט אילטוב: אושר פה אחד.

לאה ורון: אושר פה אחד גם סעיף 2.

רוברט אילטוב: תודה רבה, הישיבה נעולה.